VSA nie beïndruk met SA, Rusland se vriendskapSuid-Afrika se pres. Cyril Ramaphosa en Russiese pres. Wladimir Poetin tydens ‘n beraad in 2019. (Argieffoto: Sergei Chirkov/AFP) Die Amerikaanse Huis van Verteenwoordigers oorweeg tans ’n resolusie om die gesamentlike militêre oefeninge tussen Suid-Afrika, China en Rusland teen te staan. Die resolusie behels ook ’n beroep op pres. Joe Biden se administrasie om ’n deeglike hersiening van die VSA en Suid-Afrika se verhouding te doen. Dít ten spyte daarvan dat die twee lande sedert 1994 sterk bilaterale betrekkinge geniet. Action SA sê nou die resolusie, bekend as Resolusie-HR145, is net nog ’n voorbeeld van hoe die ANC se verbintenis met Rusland Suid-Afrika in die voet gaan skiet. Die VSA is Suid-Afrika se grootste handelsvennoot met ’n handelsurplus van $6,5 miljard met die VSA. Dít teenoor Suid-Afrika se handelstekort van $210 miljoen met Rusland. Herman Mashaba, president van Action SA, sê dit is duidelik dat die ANC se “kommunisties gedrewe” lojaliteit teenoor Rusland min tot geen voordeel vir die mense van Suid-Afrika inhou nie. Tog word Russiese hooggeplaastes te midde van ’n oorlog met ope arms verwelkom en ’n gesamentlike militêre operasie deurgevoer. Maroela Media het vroeër berig dié operasie, genaamd Mosi ll – die Tswana‑woord vir “rook” – vind oor die volgende tien dae tussen Durban en Richardsbaai plaas en is ’n herhaling van die gesamentlike oefeninge wat in 2019 tussen die drie lande plaasgevind het. Die Russiese oorlogskip Admiral Gorshkov aan die Chinese kus in 2019 (Foto: STR / AFP) / China OUT) Die gesamentlike militêre oefeninge tussen Suid-Afrika, China en Rusland aan die KwaZulu-Natalse kus het egter opnuut die wenkbroue laat lig aangesien dit met die eenjaarherdenking van Rusland se inval in Oekraïne saamval. Resolusie-HR145 doen nou ’n beroep op die Suid-Afrikaanse regering om alle toekomstige militêre oefeninge met China en Rusland te kanselleer en weer by oefeninge onder leiding van die Verenigde State aan te sluit. Suid-Afrika word ook in die resolusie gevra om die handves van die Verenigde Nasies te respekteer en Rusland se “ongeregverdigde en onuitgelokte inval” van Oekraïne in die openbaar teë te staan. Maar kan resolusie-HR145 slaag? Die resolusie is Dinsdag deur ’n Republikeinse verteenwoordiger ter tafel gelê en sal nou aan die huiskomitee oor binnelandse sake verwys word. Die betrokke verteenwoordiger, John James, dien tans sy eerste termyn in die Amerikaanse Kongres uit en het betreklik min invloed in die Huis van Verteenwoordigers. Luidens ’n berig van Daily Maverick sal die resolusie daarom uiteindelik nie slaag nie. Mashaba vrees egter nou dat Suid-Afrika se lojaliteit teenoor Rusland “aansienlike negatiewe gevolge vir die land inhou, ons ekonomie ’n knou gee en werksgeleenthede kos. “Die ANC se verbintenis om Rusland te ondersteun tydens die voortslepende oorlog is nog ’n teken van hoe die regerende party nie omgee vir die behoeftes van Suid-Afrikaners nie, maar ’n reeds gehawende plaaslike ekonomie – wat gebuk gaan onder die ANC-geskepte ramp van beurtkrag – sal opoffer om Rusland te paai. “Suid-Afrika behoort in ’n tyd waarin ons mense swaarkry, alles in sy vermoë te doen om die ekonomie te laat groei en werk te skep – en nie om die VSA, ons grootste handelsvennoot, te isoleer nie,” sê Mashaba.